text: Plan for 7.000 nye job i Esbjerg
  03 marts 2010 kl. 12.39
  7.000 nye arbejdspladser over ti år. Det er målet for udvikling af energi-virksomheder i Esbjerg.
  Offshore Center Danmark står bag planen om at udvikle energiprojekter, hovedsagelig på havet.
  Centret har et samlet budget på 36 millioner kroner, hvoraf de 27 millioner kommer fra Syddansk Vækstfond.
  40 virksomheder, myndigheder og uddannelsesinstitutioner deltager i projektet Energi på havet, blandt andet Esbjerg Institute of Technology, Aalborg Universitet og Syddansk Universitet.
  
  Behov for arbejdspladser
  Beskæftigelsen i olieindustrien går kraftigt tilbage.
  Mærsk Olie & Gas har taget to platforme i Nordsøen ud af drift, og det betyder, at 400 ansatte mister deres arbejde. Den ene platform sættes dog op igen efter reparation i Polen.
  Metal Esbjerg har 200 ledige, hvilket svarer til ni procent af arbejdsstyrken.
  